Regstappe teen portefeuljekomitee oor NGV - Solidariteit WêreldSolidariteit Wêreld
Tuis › Mediaverklarings › Regstappe teen portefeuljekomitee oor NGV
Regstappe teen portefeuljekomitee oor NGV
Woensdag | 30 Junie | 2021
Solidariteit het die Parlementêre Portefeuljekomitee oor Gesondheid gemaan om Solidariteit by die openbare verhore rakende die Nasionale Gesondheidsversekering (NGV) in te sluit. Dit volg nadat die portefeuljekomitee sy openbare verhore voortgesit het en belanghebbendes uitgenooi het om deel te neem, maar versuim het om te reageer op Solidariteit se aansoeke.
"Dit is van kardinale belang dat elke belanghebbende wat aangedui het dat hy deel van die proses wil wees, die tyd en geleentheid gegun moet word om sy voorlegging te maak. Dit is belaglik dat Solidariteit geïgnoreer word en sy deelname verswyg word. Die regering kan nie net kies na wie hy wil luister na gelang van ideologie nie. Die hele land se gesondheidsektor is op die spel," sê Connie Mulder, hoof van die Solidariteit Navorsingsinstituut.
As belanghebbende en verteenwoordiger van verskeie dokters en ander mediese personeel dring Solidariteit daarop aan dat hy die geleentheid gegun word om sy insette tydens die verloop van die openbare verhore te lewer deur sy voorlegging te maak. Hy het reeds talle male onsuksesvol gepoog om die komitee te kontak. Intussen is verhore reeds nege dae aan die gang. Sou die komitee nie teen 9 Julie reageer nie, sal Solidariteit met sy regsproses voortgaan.
"Dit is duidelik dat die ANC-regering bloot gaan probeer om die NGV op die publiek af te dwing soos wat die komitee probeer om die proses nou te stoomroller. Solidariteit herinner die regering daaraan dat ons hofstukke al lankal reg is en dat enige pogings om die NGV af te dwing, met litigasie begroet gaan word. As die entstofprogram se volslae mislukking ons een ding geleer het, is dit dat die regering wat nie die ligte kan aanhou nie, so ver as moontlik van gesondheid af moet bly," sluit Mulder af.